*Moja snaga u izazovnim vremenima*

U današnje vrijeme svaki drugi tinejdžer konzumira alkohol, drogu ili pak cigarete. Najgore je to što među njima i nekoliko mojih prijatelja. Otkad konzumiraju navedene stvari, promijenili su se. Voljela bih da budu kao prije.

Mislim da je, bar u mojemu slučaju, najveći problem droga. Od svih prijatelja koje poznajem, 40% njih konzumira drogu, marihuanu. Neki su čak i mlađi od mene. Među ostalih 60%, 15% ne konzumira ništa od navedenog, 25% pije alkohol, a 20% puši cigarete. U gradskome parku jako se često može vidjeti hrpa djece koja puši ili se opija. Htjela bih vidjeti reakcije njihovih roditelja ili učitelja na taj prizor. Sasvim sam sigurna da ne bi bili baš sretni i ponosni. Ali opet, ima roditelja koji djetetu daju novac za alkohol. Sve počinje u obitelji I odgoju. Također, suvremena glazba, skoro sva, govori o drogi ili alkoholu. Volim slušati trap i rap pjesme, ali mislim da je to pretjerano. Kad sam mami dala da posluša nekoliko pjesama, skoro je “dobila infarkt”.

Tijekom pandemije virusa Covid-19, možda se čak smanjilo sve to. Osim djece, ima i mnogo starijih koji konzumiraju alkohol. Najčešće se to može vidjeti po kafićima ili na ulici.

Bit ću iskrena, da, probala sam alkohol, i cigarete, a i marihuanu. Sram me sada kad sam napisala to. No, ja sam onaj tip “Probaj pa odluči.” Od alkohola mi se povraćalo, od cigareta sam se gušila, a od droge mi je bilo užasno zlo. Rekla sam: “Nikada više!”

Pošto imam otvoren odnos s mamom, ispričala sam joj to. Rekla je da je sretna što mi se takvo što nije svidjelo.

Trudim se pomoći prijateljima koji su ovisni. To što su sada ovisni, ne čini ih lošima. Dobri su oni. Nikada nisam bila u lošem društvu. Samo se molim da sve ovo prestane. Jako sam zbunjena, ljuta i tužna.